กอนช. เฝ้าระวังพื้นที่เสี่ยงน้ำหลาก น้ำท่วมขัง 25 จังหวัด ช่วง 17–21 กันยายนนี้
กองอำนวยการน้ำแห่งชาติ (กอนช.) ออกประกาศเฝ้าระวังพื้นที่เสี่ยงน้ำหลากและน้ำท่วมขัง หลังคาดการณ์สภาพอากาศ ร่องมรสุมพาดผ่านภาคเหนือและภาคตะวันออกเฉียงเหนือ ประกอบกับมรสุมตะวันตกเฉียงใต้ที่พัดปกคลุมทะเลอันดามัน ประเทศไทย และอ่าวไทยจะมีกำลังแรงขึ้น ทำให้ไทยมีฝนตกต่อเนื่องและมีฝนตกหนักบางแห่งเบื้องต้นพบพื้นที่เสี่ยงเฝ้าระวังสถานการณ์น้ำ ช่วงวันที่ 17 – 21 กันยายน 2565 โดยต้องเฝ้าระวังพื้นที่เสี่ยงน้ำหลากและน้ำท่วมขังในพื้นที่ภาคเหนือ ภาคตะวันออกเฉียงเหนือ ภาคกลาง ภาคตะวันออก พร้อมทั้งเฝ้าระวังระดับน้ำเพิ่มขึ้นอย่างฉับพลันและระดับน้ำล้นตลิ่ง บริเวณแม่น้ำสายหลักและลำน้ำสาขา ของแม่น้ำแควน้อย แม่น้ำป่าสัก แม่น้ำเจ้าพระยา แม่น้ำชี แม่น้ำมูล แม่น้ำนครนายก แม่น้ำปราจีนบุรี แม่น้ำบางปะกง แม่น้ำระยอง แม่น้ำจันทบุรีและแม่น้ำตราดกอนช. ได้เฝ้าระวังอ่างเก็บน้ำขนาดใหญ่ ที่มีปริมาณน้ำสูงกว่าเกณฑ์ปฏิบัติการเก็บกักน้ำสูงสุด 13 แห่ง แล้วต้องเฝ้าระวังอ่างเก็บน้ำขนาดเล็กและขนาดกลางที่มีปริมาณน้ำมากกว่าร้อยละ 80 และมีแนวโน้มเพิ่มสูงขึ้นเสี่ยงน้ำล้นกระทบพื้นที่ด้านท้ายน้ำทั่วประเทศ